title: 2011/12/UE: Decizia Comisiei din 12 ianuarie 2011 de modificare a Deciziei 2007/134/CE de înființare a Consiliului European pentru Cercetare

text:
               13.1.2011

               RO

               Jurnalul Oficial al Uniunii Europene

               L 9/5

         DECIZIA COMISIEI
   din 12 ianuarie 2011
   de modificare a Deciziei 2007/134/CE de înființare a Consiliului European pentru Cercetare
   (2011/12/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia nr. 1982/2006/CE a Parlamentului European și a Consiliului din 18 decembrie 2006 privind al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (1), în special articolele 2 și 3,
   având în vedere Decizia 2006/972/CE a Consiliului din 19 decembrie 2006 privind programul specific „Idei” de punere în aplicare a celui de al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (2), în special articolul 4 alineatele (2) și (3),
   întrucât:

               (1)

               Consiliul European pentru Cercetare [European Research Council (ERC)] a fost înființat prin Decizia 2007/134/CE a Comisiei (3).

               (2)

               Conform programului specific „Idei”, s-a realizat o evaluare independentă a structurilor și a mecanismelor ERC, având în vedere criteriile excelenței științifice, autonomiei, eficienței și transparenței, cu implicarea deplină a Consiliului științific. Comitetul de evaluare a sugerat o serie de modificări care urmăresc eficientizarea Consiliul European pentru Cercetare și prezentarea coerentă a activităților ERC părților interesate.

               (3)

               Pe baza evaluării și a obiectivului de a face ERC complet sustenabil, Comunicarea Comisiei către Consiliu și Parlamentul European intitulată „Consiliul european pentru cercetare – Îndeplinirea obiectivului excelenței la nivel mondial” (4) stabilește obiectivele celei de-a doua faze de dezvoltare a ERC. Ea cuprinde o serie de acțiuni specifice pentru îmbunătățirea funcționării ERC în vederea asigurării unei implementări eficiente și eficace a programului specific „Idei”.

               (4)

               Conform comunicării respective, este necesar să se asigure o viziune unică și clară, caracterizată de transparență și de o bună legătură între strategia ERC și implementarea operațională, reflectând atât activitățile Agenției Executive a Consiliului European pentru Cercetare (ERCEA), înființată prin Decizia 2008/37/CE a Comisiei (5), cât și pe cele ale Consiliului științific, și să se elaboreze și implementeze o strategie de comunicare coerentă și integrată.

               (5)

               Este oportună introducerea unui onorariu pentru participarea la adunările plenare ale Consiliului științific, ca recunoaștere a implicării personale a membrilor Consiliului științific și, mai ales, a președintelui și a vicepreședinților. Onorariul trebuie să reflecte responsabilitățile acestora și să fie stabilit în raport cu dispoziții similare din cadrul unor entități similare și al statelor membre. Este, de asemenea, oportună asigurarea finanțării unui Comitet permanent de identificare pentru identificarea viitorilor membri ai Consiliului științific.

               (6)

               Este necesară menținerea măsurilor de sprijin local pentru președintele și vicepreședinții Consiliului științific, utilizând instrumentul de finanțare de granturi „Acțiunea de coordonare și sprijin” din cadrul celui de al șaptelea program-cadru.

               (7)

               Mandatul membrilor fondatori ai Consiliului științific expiră la 1 februarie 2011 și, conform articolului 4 alineatul (6) din Decizia 2007/134/CE, trebuie realizată înnoirea treptată a Consiliului științific. Noii membri au fost identificați prin intermediul unui Comitet independent de identificare și în conformitate cu dispozițiile de la articolul 4 alineatul (4) din Decizia 2007/134/CE, incluzând un raport transmis Parlamentului și Consiliului. Acest comitet a prezentat recomandări pentru reînnoirea treptată a Consiliului științific, care au fost acceptate.

               (8)

               Prin urmare, Decizia 2007/134/CE trebuie modificată în consecință,

         DECIDE:
   Articolul 1
   Decizia 2007/134/CE se modifică după cum urmează:

               1.

               Articolul 1 se înlocuiește cu următorul text:
               „Articolul 1
               Înființare
               În vederea punerii în aplicare a programului specific «Idei», se înființează Consiliul European pentru Cercetare, a cărui perioadă de funcționare începe la 2 februarie 2007 și se încheie la 31 decembrie 2013. Acesta este format dintr-un Consiliu științific și din Agenția executivă a Consiliului European pentru Cercetare înființată prin Decizia 2008/37/CE a Comisiei (6).

               2.

               La articolul 3 se adaugă următorul alineat (3):
               „(3)   Consiliul științific și Agenția executivă a Consiliului European pentru Cercetare conlucrează pentru asigurarea implementării coerente și eficiente a programului specific «Idei» și a apropierii aspectelor științifice și administrative ale activităților ERC. Această conlucrare include comunicarea activităților ERC în mod coerent și realizarea unui site web comun care să trateze diferite aspecte ale operațiunilor ERC.”

               3.

               Articolul 4 se modifică după cum urmează:

                           (a)

                           Alineatul (4) se înlocuiește cu următorul text:
                           „(4)   Viitorii membri sunt numiți de Comisie pe baza factorilor și criteriilor stipulate în anexa I, în urma unei proceduri de identificare independente și transparente, stabilite de comun acord cu Consiliul științific, incluzând consultarea comunității științifice și un raport către Parlamentul European și Consiliu. Numirea viitorilor membri este publicată în conformitate cu Regulamentul (CE) nr. 45/2001. În acest scop, se poate institui un Comitet permanent de identificare la nivel înalt, format din experți independenți, sub forma unui grup de experți cu onorarii plătite din bugetul operațional al programului specific «Idei».”

                           (b)

                           Alineatul (9) se elimină.

               4.

               Articolul 5 se modifică după cum urmează:

                           (a)

                           Alineatul (4) se înlocuiește cu următorul text:
                           „(4)   Consiliul științific este răspunzător în fața Comisiei, menține relații continue și strânse cu aceasta și cu Agenția executivă a Consiliului European pentru Cercetare și ia toate măsurile pe care le consideră necesare în acest sens.”

                           (b)

                           Alineatul (6) se înlocuiește cu următorul text:
                           „(6)   Comisia furnizează informațiile și asistența necesare desfășurării lucrărilor Consiliului științific, pentru a-i permite acestuia să lucreze în condiții de autonomie și independență. În scopul asigurării sprijinului de ordin administrativ sau în materie de consultanță la nivel local pentru președintele și vicepreședinții Consiliului științific, se poate utiliza o acțiune de coordonare și sprijin după cum se menționează în anexa III la Decizia nr. 1982/2006/CE.”

                           (c)

                           Se adaugă alineatul (8) cu următorul text:
                           „(8)   Consiliului științific i se acordă acces la documentele și datele pe care le deține Agenția executivă a Consiliului European pentru Cercetare în conformitate cu procedura prevăzută în anexa III.”

               5.

               Articolul 6 se modifică după cum urmează:

                           (a)

                           Alineatele (3) și (4) se înlocuiesc cu următorul text:
                           „(3)   Consiliul științific își adoptă propriul regulament de procedură, care include dispoziții detaliate privind alegerile menționate la alineatul (1), precum și codul de conduită în materie de confidențialitate, eventuale conflicte de interese și prelucrare a datelor cu caracter personal conform Regulamentului (CE) nr. 45/2001.
                           (4)   Consiliul științific se reunește în întruniri plenare de maximum cinci ori pe an, conform exigențelor activităților sale. Pe site-ul web al ERC se publică o sinteză a procesului-verbal al fiecărei întruniri plenare.”

                           (b)

                           Se adaugă alineatul (6), după cum urmează:
                           „(6)   Consiliul științific poate înființa comitete permanente, grupuri de lucru și alte structuri formate din membrii săi, care au ca obiectiv efectuarea unor sarcini specifice ale respectivului consiliu.”

               6.

               Articolul 8 se înlocuiește cu următorul text:
               „Articolul 8
               Onorarii și cheltuieli aferente întrunirilor
               (1)   Membrii Consiliului științific sunt compensați pentru sarcinile pe care le execută prin intermediul unui onorariu pentru prezența la întrunirile plenare ale Consiliului științific. Onorariile, cheltuielile de călătorie și cele de subzistență se achită din bugetul operațional alocat programului specific «Idei». Onorariile și normele de implementare aferente sunt stabilite în anexa IV.
               (2)   În ceea ce privește alte întruniri decât cele plenare, Agenția executivă a Consiliului European pentru Cercetare rambursează cheltuielile de călătorie și, acolo unde este cazul, cheltuielile de subzistență ale membrilor Consiliului științific necesare pentru desfășurarea activităților lor, în conformitate cu reglementările privind remunerarea experților externi ale Comisiei (7). Sub rezerva aprobării prealabile a Agenției executive a Consiliului European pentru Cercetare, cheltuielile de călătorie și subzistență legate de alte întruniri necesare desfășurării activității Consiliului științific pot fi de asemenea acoperite.

               7.

               Anexa II se înlocuiește în conformitate cu anexa la prezenta decizie.

               8.

               Se adaugă anexele III și IV, în conformitate cu anexa la prezenta decizie.

         Articolul 2
   Prezenta decizie intră în vigoare la data adoptării.

      Adoptată la Bruxelles, 12 ianuarie 2011.

            Pentru Comisie

         Máire GEOGHEGAN-QUINN

            Membru al Comisiei

      (1)  JO L 412, 30.12.2006, p. 1.

      (2)  JO L 400, 30.12.2006, p. 243.

      (3)  JO L 57, 24.2.2007, p. 14.

      (4)  COM(2009) 552 final.

      (5)  JO L 9, 12.1.2008, p. 15.

      (6)  JO L 9, 12.1.2008, p. 15.”

      (7)  Decizia C(2007) 5858 a Comisiei.”

      ANEXĂ
      „
            ANEXA II

               MEMBRII CONSILIULUI ȘTIINȚIFIC AL ERC

                        Nume și institut

                        Sfârșitul mandatului

                        Claudio BORDIGNON, Istituto Scientifico Universitario San Raffaele, Milano

                        1 februarie 2013

                        Nicholas CANNY, National University of Ireland, Galway

                        31 decembrie 2013

                        Sierd A.P.L. CLOETINGH, Universitatea Liberă din Amsterdam

                        26 aprilie 2013

                        Mathias DEWATRIPONT, Université Libre de Bruxelles

                        1 februarie 2013

                        Tomasz DIETL, Polska Akademia Nauk (Academia de Științe din Polonia)

                        31 decembrie 2013

                        Daniel DOLEV, The Hebrew University of Jerusalem

                        31 decembrie 2013

                        Carlos M. DUARTE, Consiliul pentru Cercetare Științifică al Spaniei, Majorca

                        26 aprilie 2013

                        Daniel ESTEVE, CEA Saclay

                        31 decembrie 2013

                        Pavel EXNER, Doppler Institute (Institutul Doppler pentru fizică matematică și matematici aplicate), Praga

                        31 decembrie 2013

                        Hans-Joachim FREUND, Fritz-Haber-Institute (Institutul Fritz Haber, Fundația Max Planck), Berlin

                        1 februarie 2013

                        Timothy HUNT, London Research Institute

                        31 decembrie 2013

                        Carl-Henrik HELDIN, Ludwig Institute for Cancer Research (Institutul Ludwig pentru Cercetări asupra Cancerului)

                        31 decembrie 2013

                        Norbert KROÓ, Magyar Tudományos Akadémia (Academia de Științe din Ungaria)

                        1 februarie 2013

                        Maria Teresa LAGO, Universidade do Porto (Universitatea din Porto)

                        1 februarie 2013

                        Henrietta L. MOORE, University of Cambridge

                        26 aprilie 2013

                        Helga NOWOTNY, Wissenschaftszentrum, Wien (Centrul Științific din Viena)

                        31 decembrie 2013

                        Christiane NÜSSLEIN-VOLHARD, Max-Planck-Institut für Entwicklungsbiologie (Institutul Max Planck pentru Biologia Dezvoltării, Tübingen)

                        1 februarie 2013

                        Alain PEYRAUBE, Centre National de la Recherche Scientifique – CNRS, Paris (Centrul Național pentru Cercetare Științifică, Paris)

                        31 decembrie 2013

                        Jens ROSTRUP-NIELSEN, Haldor Topsøe A/S

                        1 februarie 2013

                        Mart SAARMA, Universitatea Helsinki

                        31 decembrie 2013

                        Anna TRAMONTANO, Sapienza – Università di Roma

                        31 decembrie 2013

                        Isabelle VERNOS, Centre Regulació Genómica, Barcelona

                        31 decembrie 2013

            ANEXA III

               ACCESUL LA DOCUMENTE ȘI DATE

               Accesul la documente și date

                        1.

                        În vederea îndeplinirii sarcinilor care i-au fost încredințate, Consiliul științific poate solicita să i se acorde acces la documente și să prelucreze date aflate în posesia Agenției executive a Consiliului European pentru Cercetare.

                        2.

                        Pe lângă materialele la care are drept de acces în temeiul regimului de acces public la documente (1), Agenția executivă a Consiliului European pentru Cercetare trebuie să pună la dispoziția Consiliului științific documentele și datele necesare îndeplinirii sarcinilor încredințate acestuia, cu respectarea și în limitele obligațiilor de confidențialitate, securitate și protecție a datelor cu caracter personal prevăzute de legislația Uniunii Europene.

                        3.

                        Membrii Consiliului științific trebuie să utilizeze aceste documente și date numai în scopurile și pentru sarcinile pentru care sunt puse la dispoziție și sunt obligați să păstreze confidențialitatea acestora.

                        4.

                        Trebuie prevăzute măsuri organizatorice și tehnice adecvate pentru garantarea securității și a confidențialității accesului și prelucrării, în scopul prevenirii publicării sau accesului neautorizat, distrugerii accidentale sau ilegale, pierderii sau modificării respectivelor date și documente.

               Accesul la datele cu caracter personal

                        5.

                        Pentru prelucrarea datelor cu caracter personal, membrii Consiliului științific care primesc aceste date trebuie să garanteze nivelul de protecție a datelor cu caracter personal în conformitate cu dispozițiile Regulamentului (CE) nr. 45/2001 și ale Directivei 95/46/CE a Parlamentului European și a Consiliului (2).

                        6.

                        Membrii Consiliului științific nu prelucrează niciun fel de date cu caracter personal de o manieră incompatibilă cu scopurile și sarcinile pentru care sunt transmise.

                        7.

                        Membrii Consiliului științific acordă atenția cuvenită legitimității, adecvării, relevanței, acurateței, necesității și limitării în timp a datelor cu caracter personal colectate și prelucrate.

               Informarea

                        8.

                        În cazul în care nu se poate acorda acces la documente și date sau la date cu caracter personal din motive de protecție a datelor cu caracter personal, confidențialitate, securitate sau interes public, Agenția executivă a Consiliului European pentru Cercetare transmite în scris Consiliului științific o explicație a motivelor pentru care nu se poate acorda accesul, precum și orice informații referitoare la subiectul în discuție pe care consideră că este posibil să le furnizeze în temeiul dispozițiilor în vigoare.

            ANEXA IV

               Onorarii și reguli de implementare pentru participarea membrilor Consiliului științific al ERC la întrunirile plenare ale Consiliului științific

            Onorariile, cheltuielile de călătorie și de subzistență pentru participarea la maximum cinci întruniri plenare pe an se implementează pe baza unei scrisori de numire ad-hoc, conform celor prevăzute mai jos.
            Durata unei întruniri plenare a Consiliului științific este de regulă de 1,5 zile.
            Onorariul membrilor Consiliului științific este de 2 000 EUR pentru participarea integrală la o întrunire plenară a Consiliului științific sau de 1 000 EUR pentru participarea parțială.
            Onorariul vicepreședinților Consiliului științific este de 3 500 EUR pentru participarea integrală la o întrunire plenară a Consiliului științific sau de 1 750 EUR pentru participarea parțială.
            Onorariul președintelui Consiliului științific este de 5 000 EUR pentru participarea integrală la o întrunire plenară a Consiliului științific sau de 2 500 EUR pentru participarea parțială.
            Plata se autorizează de către directorul Agenției executive a Consiliului European pentru Cercetare sau de către adjunctul său autorizat corespunzător, pe baza unei liste de prezență validate de președintele Consiliului științific și de directorul Agenției executive a Consiliului European pentru Cercetare sau de către adjunctul său autorizat corespunzător. Lista de prezență va menționa dacă fiecare membru a fost prezent pe întreaga durată a întrunirii («participare integrală») sau doar parțial («participare parțială»).
         ”

         (1)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

         (2)  JO L 281, 23.11.1995, p. 31.


title: 2012/496/UE: Decizia Consiliului din 2 decembrie 2010 privind semnarea Acordului sub forma unui schimb de scrisori între Uniunea Europeană și Regatul Maroc privind măsurile reciproce de liberalizare referitoare la produse agricole, la produse agricole transformate, la pește și produse pescărești, privind înlocuirea protocoalelor nr. 1, 2 și 3 și a anexelor la acestea, precum și privind modificările la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte

text:
               7.9.2012

               RO

               Jurnalul Oficial al Uniunii Europene

               L 241/1

         DECIZIA CONSILIULUI
   din 2 decembrie 2010
   privind semnarea Acordului sub forma unui schimb de scrisori între Uniunea Europeană și Regatul Maroc privind măsurile reciproce de liberalizare referitoare la produse agricole, la produse agricole transformate, la pește și produse pescărești, privind înlocuirea protocoalelor nr. 1, 2 și 3 și a anexelor la acestea, precum și privind modificările la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte
   (2012/496/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Articolul 16 din Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1) (denumit în continuare „acord de asociere”), care este în vigoare de la 1 martie 2000, prevede realizarea progresivă a unei liberalizări mai mari a schimburilor reciproce de produse agricole, produse agricole transformate, pește și produse pescărești.

               (2)

               În iulie 2005, Consiliul de asociere UE-Maroc a adoptat un plan de acțiune în cadrul politicii europene de vecinătate, care cuprinde o dispoziție specifică care urmărește o mai mare liberalizare a comerțului cu produse agricole, cu produse agricole transformate și cu pește și produse pescărești.

               (3)

               La 14 octombrie 2005, Consiliul a autorizat Comisia să poarte negocieri cu Regatul Maroc în cadrul acordului de asociere în vederea atingerii respectivului obiectiv.

               (4)

               La 14 decembrie 2009, Comisia a încheiat negocierile în numele Uniunii cu privire la un acord sub forma unui schimb de scrisori (denumit în continuare „acord”) în vederea modificării acordului de asociere.

               (5)

               Acordul ar trebui să fie semnat,

         ADOPTĂ PREZENTA DECIZIE:
   Articolul 1
   Prin prezenta se aprobă, în numele Uniunii și sub rezerva încheierii sale, Acordul sub forma unui schimb de scrisori între Uniunea Europeană și Regatul Maroc privind măsurile reciproce de liberalizare referitoare la produse agricole, la produse agricole transformate, la pește și produse pescărești, privind înlocuirea protocoalelor nr. 1, 2 și 3 și a anexelor la acestea, precum și privind modificările la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (2).
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul, în numele Uniunii Europene, sub rezerva încheierii acestuia.
   Articolul 3
   Prezenta decizie intră în vigoare la data adoptării.

      Adoptată la Bruxelles, 2 decembrie 2010.

            Pentru Consiliu

            Președintele

         M. WATHELET

      (1)  JO L 70, 18.3.2000, p. 2.

      (2)  Textul acordului se va publica împreună cu decizia privind încheierea sa.


title: Decizia (UE) 2016/1316 a Consiliului din 26 iulie 2016 de modificare a Deciziei 2009/908/UE de instituire a măsurilor de punere în aplicare a Deciziei Consiliului European privind exercitarea președinției Consiliului și privind președinția grupurilor de pregătire ale Consiliului

text:
                  2.8.2016

                  RO

                  Jurnalul Oficial al Uniunii Europene

                  L 208/42

            DECIZIA (UE) 2016/1316 A CONSILIULUI
      din 26 iulie 2016
      de modificare a Deciziei 2009/908/UE de instituire a măsurilor de punere în aplicare a Deciziei Consiliului European privind exercitarea președinției Consiliului și privind președinția grupurilor de pregătire ale Consiliului
      CONSILIUL UNIUNII EUROPENE,
      având în vedere Tratatul privind Uniunea Europeană,
      având în vedere Tratatul privind funcționarea Uniunii Europene,
      având în vedere Decizia 2009/881/UE a Consiliului European din 1 decembrie 2009 privind exercitarea președinției Consiliului (1), în special articolul 4,
      întrucât,

                  (1)

                  Prin Decizia 2009/908/UE (2), Consiliul a stabilit ordinea de exercitare a președinției Consiliului de către statele membre ale Uniunii Europene în perioada 1 ianuarie 2007-30 iunie 2020 și a prevăzut repartizarea respectivei ordini de exercitare a președinției în grupuri de trei state membre.

                  (2)

                  La 1 iulie 2013, Uniunea Europeană s-a extins pentru a include Croația ca nou stat membru.

                  (3)

                  Deși până în prezent nu a fost primită nicio notificare în temeiul articolului 50 din TUE din partea guvernului său, un stat membru a făcut public faptul că se va retrage din Uniune. Ordinea de exercitare a președinției Consiliului ar trebui modificată pentru a ține seama de această situație, fără a aduce atingere drepturilor și obligațiilor statului membru respectiv.

                  (4)

                  Consiliul ar trebui să stabilească ordinea de exercitare a președinției Consiliului pentru viitorul apropiat. Ordinea respectivă ar trebui stabilită în conformitate cu criteriile prevăzute în tratate și în Decizia 2009/881/UE a Consiliului European. Decizia 2009/908/UE ar trebui modificată în consecință,

            ADOPTĂ PREZENTA DECIZIE:
      Articolul 1
      Decizia 2009/908/UE a Consiliului din 1 decembrie 2009 de instituire a măsurilor de punere în aplicare a Deciziei Consiliului European privind exercitarea președinției Consiliului și privind președinția grupurilor de pregătire ale Consiliului se modifică după cum urmează:

                  1.

                  Articolul 1 se înlocuiește cu următorul text:
                  „Articolul 1
                  Ordinea în care statele membre exercită președinția Consiliului în perioada 1 iulie 2017-31 decembrie 2030, precum și repartizarea acestei ordini de exercitare a președinției în grupuri de trei state membre sunt prevăzute în anexa I la prezenta decizie.”

                  2.

                  Articolul 3 se înlocuiește cu următorul text:
                  „Articolul 3
                  Consiliul hotărăște, înainte de 31 decembrie 2029, ordinea în care statele membre exercită președinția Consiliului începând cu 1 ianuarie 2031.”

                  3.

                  Textul anexei I la Decizia 2009/908/UE a Consiliului se înlocuiește cu textul din anexa la prezenta decizie.

            Articolul 2
      Prezenta decizie intră în vigoare la data adoptării.
      Se aplică începând cu 1 iulie 2017.
      Se publică în Jurnalul Oficial al Uniunii Europene.

         Adoptată la Bruxelles, 26 iulie 2016.

               Pentru Consiliu

               Președintele

            M. LAJČÁK

         (1)  JO L 315, 2.12.2009, p. 50.

         (2)  Decizia 2009/908/UE a Consiliului din 1 decembrie 2009 de instituire a măsurilor de punere în aplicare a Deciziei Consiliului European privind exercitarea președinției Consiliului și privind președinția grupurilor de pregătire ale Consiliului (JO L 322, 9.12.2009, p. 28).

         ANEXĂ

               „ANEXA I

                  Proiect de tabel al exercitării președinției Consiliului
                   (*)

                           Țările de Jos (**)

                           ianuarie-iunie

                           2016

                           Slovacia (**)

                           iulie-decembrie

                           2016

                           Malta (**)

                           ianuarie-iunie

                           2017

                           Estonia

                           iulie-decembrie

                           2017

                           Bulgaria

                           ianuarie-iunie

                           2018

                           Austria

                           iulie-decembrie

                           2018

                           România

                           ianuarie-iunie

                           2019

                           Finlanda

                           iulie-decembrie

                           2019

                           Croația

                           ianuarie-iunie

                           2020

                           Germania

                           iulie-decembrie

                           2020

                           Portugalia

                           ianuarie-iunie

                           2021

                           Slovenia

                           iulie-decembrie

                           2021

                           Franța

                           ianuarie-iunie

                           2022

                           Republica Cehă

                           iulie-decembrie

                           2022

                           Suedia

                           ianuarie-iunie

                           2023

                           Spania

                           iulie-decembrie

                           2023

                           Belgia

                           ianuarie-iunie

                           2024

                           Ungaria

                           iulie-decembrie

                           2024

                           Polonia

                           ianuarie-iunie

                           2025

                           Danemarca

                           iulie-decembrie

                           2025

                           Cipru

                           ianuarie-iunie

                           2026

                           Irlanda

                           iulie-decembrie

                           2026

                           Lituania

                           ianuarie-iunie

                           2027

                           Grecia

                           iulie-decembrie

                           2027

                           Italia

                           ianuarie-iunie

                           2028

                           Letonia

                           iulie-decembrie

                           2028

                           Luxemburg

                           ianuarie-iunie

                           2029

                           Țările de Jos

                           iulie-decembrie

                           2029

                           Slovacia

                           ianuarie-iunie

                           2030

                           Malta

                           iulie-decembrie

                           2030

            (*)  Fără a aduce atingere drepturilor și obligațiilor Regatului Unit în calitate de stat membru.

            (**)  Actualul trio este introdus în prezenta anexă în scop informativ.”


title: 2010/443/PESC: Decizia 2010/443/PESC a Consiliului din 11 august 2010 de prelungire a mandatului Reprezentantului Special al Uniunii Europene pentru Asia Centrală

text:
               12.8.2010

               RO

               Jurnalul Oficial al Uniunii Europene

               L 211/29

         DECIZIA 2010/443/PESC A CONSILIULUI
   din 11 august 2010
   de prelungire a mandatului Reprezentantului Special al Uniunii Europene pentru Asia Centrală
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 5 octombrie 2006, Consiliul a adoptat Decizia 2006/670/PESC (1) de numire a domnului Pierre MOREL în calitate de Reprezentant Special al Uniunii Europene (denumit în continuare „RSUE”) pentru Asia Centrală.

               (2)

               La 22 februarie 2010, Consiliul a adoptat Decizia 2010/112/PESC (2) de prelungire a mandatului RSUE până la 31 august 2010.

               (3)

               Mandatul RSUE ar trebui să fie prelungit până la 31 august 2011. Cu toate acestea, mandatul RSUE se poate încheia mai devreme, în cazul în care Consiliul decide aceasta, pe baza unei propuneri din partea Înaltului Reprezentant al Uniunii pentru afaceri externe și politica de securitate (denumit în continuare „ÎR”), ca urmare a intrării în vigoare a Deciziei de instituire a Serviciului european pentru acțiune externă.

               (4)

               RSUE își va executa mandatul în contextul unei situații care s-ar putea deteriora și ar putea afecta obiectivele politicii externe și de securitate comune, prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Pierre MOREL în calitate de RSUE pentru Asia Centrală se prelungește până la 31 august 2011. Mandatul RSUE se poate încheia mai devreme, în cazul în care Consiliul decide astfel, pe baza unei propuneri din partea ÎR, ca urmare a intrării în vigoare a Deciziei de instituire a Serviciului european pentru acțiune externă.
   Articolul 2
   Obiectivele politicii
   Mandatul RSUE se bazează pe obiectivele politicii Uniunii în Asia Centrală. Aceste obiective includ:

               (a)

               promovarea unor relații bune și apropiate între țările Asiei Centrale și Uniune pe baza valorilor și intereselor comune enunțate în acordurile relevante;

               (b)

               contribuția la consolidarea stabilității și cooperării între țările din regiune;

               (c)

               contribuția la consolidarea democrației, a statului de drept, a bunei guvernanțe și a respectării drepturilor omului și a libertăților fundamentale în Asia Centrală;

               (d)

               abordarea amenințărilor majore, în special a problemelor specifice cu implicații directe pentru Europa;

               (e)

               sporirea eficienței și a vizibilității Uniunii în regiune, inclusiv printr-o cooperare mai strânsă cu alți parteneri și alte organizații internaționale relevante, precum OSCE.

         Articolul 3
   Mandatul
   (1)   În vederea realizării obiectivelor politicii, mandatul RSUE constă în:

               (a)

               promovarea coordonării politice globale a Uniunii în Asia Centrală și asigurarea coerenței acțiunilor externe ale Uniunii în regiune;

               (b)

               monitorizarea, în numele Înaltului Reprezentant al Uniunii pentru afaceri externe și politica de securitate (ÎR) și în conformitate cu mandatul acestuia, împreună cu Comisia, a procesului de punere în aplicare a strategiei UE în vederea încheierii unui nou parteneriat cu Asia Centrală, formularea de recomandări și înaintarea de rapoarte periodice către organismele competente ale Consiliului;

               (c)

               sprijinirea Consiliului în vederea dezvoltării în continuare a unei politici globale privind Asia Centrală;

               (d)

               urmărirea îndeaproape a evoluțiilor politice din Asia Centrală prin dezvoltarea și menținerea unor contacte strânse cu guvernele, parlamentele, sistemele judiciare, societatea civilă și mass-media;

               (e)

               încurajarea Kazahstanului, a Republicii Kârgâzstan, a Tadjikistanului, a Turkmenistanului și a Uzbekistanului în direcția cooperării în chestiuni regionale de interes comun;

               (f)

               dezvoltarea contactelor și a cooperării adecvate cu principalii actori interesați din regiune și cu toate organizațiile regionale și internaționale relevante, inclusiv cu Organizația pentru Cooperare de la Shanghai (OCS), Comunitatea Economică Eurasiatică (EURASEC), Conferința privind Interacțiunea și Măsurile de Consolidare a Încrederii în Asia (CICA), Organizația Tratatului de Securitate Colectivă (CSTO), Programul de cooperare economică regională în Asia Centrală (CAREC) și Centrul regional de informare și coordonare pentru Asia Centrală (CARICC);

               (g)

               contribuția la punerea în aplicare a politicii UE privind drepturile omului și a orientărilor UE privind drepturile omului, în special în ceea ce privește copiii și femeile din zonele afectate de conflict, în principal prin monitorizarea și luarea în considerare a evoluțiilor din acest domeniu;

               (h)

               contribuția, în strânsă cooperare cu OSCE, la prevenirea și soluționarea conflictelor prin dezvoltarea de contacte cu autoritățile și alți actori locali (ONG-uri, partide politice, minorități, grupuri religioase și liderii acestora);

               (i)

               furnizarea de contribuții la formularea aspectelor din cadrul PESC care privesc securitatea energetică, lupta împotriva drogurilor și gestionarea resurselor de apă, în ceea ce privește Asia Centrală.

         (2)   RSUE sprijină activitatea ÎR și menține o privire de ansamblu asupra tuturor activităților Uniunii din regiune.
   Articolul 4
   Executarea mandatului
   (1)   RSUE este responsabil de executarea mandatului, acționând sub autoritatea ÎR.
   (2)   Comitetul politic și de securitate (denumit în continuare „COPS”) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   Articolul 5
   Finanțarea
   (1)   Valoarea financiară de referință destinată să acopere cheltuielile aferente mandatului RSUE pentru perioada 1 septembrie 2010-31 august 2011 este de 1 250 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestiunea cheltuielilor face obiectul unui contract între RSUE și Comisie. RSUE este răspunzător în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre și instituțiile Uniunii pot propune detașarea de personal care să lucreze cu RSUE. Salariul personalului detașat pe lângă RSUE de către un stat membru sau o instituție a Uniunii este acoperit de statul membru în cauză sau de instituția Uniunii, după caz. Experții detașați de statele membre pe lângă Secretariatul General al Consiliului pot, de asemenea, să fie afectați RSUE. Personalul internațional contractat trebuie să aibă naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat, își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului acestuia
   Privilegiile, imunitățile și alte garanții necesare executării și bunei desfășurări a misiunii RSUE, precum și ale membrilor personalului acestuia se stabilesc de comun acord cu partea/părțile-gazdă, după caz. Statele membre și Comisia oferă tot sprijinul necesar în acest sens.
   Articolul 8
   Securitatea informațiilor clasificate ale UE
   RSUE și membrii echipei acestuia respectă principiile și standardele minime de securitate stabilite prin Decizia 2001/264/CE a Consiliului din 19 martie 2001 de adoptare a regulamentului de securitate al Consiliului (3), în special atunci când gestionează informații clasificate ale UE.
   Articolul 9
   Accesul la informații și asistența logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitatea
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, și anume:

               (a)

               elaborând, pe baza orientărilor Secretariatului General al Consiliului, un plan de securitate specific misiunii, care include măsuri de securitate fizice, măsuri organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurându-se că întreg personalul desfășurat în afara Uniunii beneficiază de asigurările necesare pentru un grad înalt de risc, conform condițiilor specifice zonei de misiune;

               (c)

               asigurându-se că toți membrii echipei sale care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune de către Secretariatul General al Consiliului;

               (d)

               asigurând punerea în aplicare a tuturor recomandărilor formulate de comun acord ca urmare a evaluărilor periodice privind securitatea și furnizând ÎR, Consiliului și Comisiei rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 11
   Raportarea
   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea ÎR sau COPS, RSUE poate prezenta rapoarte Consiliului Afaceri Externe.
   Articolul 12
   Coordonarea
   (1)   RSUE promovează coordonarea politică globală a Uniunii. RSUE contribuie la garantarea faptului că toate instrumentele Uniunii de pe teren sunt angajate în mod coerent în vederea realizării obiectivelor politicii Uniunii. Activitățile RSUE se coordonează cu cele ale Comisiei, precum și cu cele ale RSUE pentru Afganistan. RSUE informează periodic misiunile statelor membre și delegațiile Uniunii.
   (2)   Pe teren, se menține o strânsă legătură cu șefii delegațiilor Uniunii și cu șefii de misiune ai statelor membre. Aceștia depun toate eforturile pentru a-l susține pe RSUE în executarea mandatului. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Reexaminarea
   Punerea în aplicare a prezentei decizii și coerența acesteia cu alte contribuții ale Uniunii în regiune sunt reexaminate în mod periodic. RSUE prezintă ÎR, Consiliului și Comisiei un raport privind progresele înregistrate la sfârșitul lunii februarie 2011, precum și un raport cuprinzător privind executarea mandatului la sfârșitul mandatului.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 11 august 2010.

            Pentru Consiliu

            Președintele

         S. VANACKERE

      (1)  JO L 275, 6.10.2006, p. 65.

      (2)  JO L 46, 23.2.2010, p. 27.

      (3)  JO L 101, 11.4.2001, p. 1.


title: 2008/373/CE: Decizia Consiliului din 28 aprilie 2008 privind încheierea Acordului de modificare a Acordului de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000

text:
               17.5.2008

               RO

               Jurnalul Oficial al Uniunii Europene

               L 129/44

      DECIZIA CONSILIULUI

   din 28 aprilie 2008
   privind încheierea Acordului de modificare a Acordului de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000
   (2008/373/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 310 coroborat cu articolul 300 alineatul (2) primul paragraf a doua teză și cu articolul 300 alineatul (3) al doilea paragraf,
   având în vedere propunerea Comisiei,
   având în vedere avizul conform al Parlamentului European (1),
   întrucât:

               (1)

               În temeiul articolului 96 din Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte (2) (denumit în continuare „Acordul de parteneriat”), o parte care, în urma desfășurării unui dialog politic consolidat, consideră că o altă parte nu își îndeplinește o obligație cu privire la unul dintre elementele esențiale menționate la articolul 9 din Acordul de parteneriat poate invita cealaltă parte să organizeze consultări și, în anumite situații, poate lua măsurile corespunzătoare, inclusiv, în cazul în care este necesar, suspendarea parțială sau totală a aplicării Acordului de parteneriat în raport cu partea în cauză.

               (2)

               În temeiul articolului 97 din Acordul de parteneriat, o parte care consideră că a avut loc un caz grav de corupție poate invita cealaltă parte să organizeze consultări și, în anumite situații, poate lua măsurile corespunzătoare, inclusiv, în cazul în care este necesar, suspendarea parțială sau totală a aplicării Acordului de parteneriat în raport cu partea în cauză.

               (3)

               În temeiul articolului 11b din Acordul de parteneriat, o parte care, în urma desfășurării unui dialog politic consolidat, informată în special prin rapoartele întocmite de Agenția Internațională a Energiei Atomice (AIEA), Organizația pentru Interzicerea Armelor Chimice (OIAC) și de alte instituții multilaterale relevante, consideră că cealaltă parte nu și-a îndeplinit una dintre obligațiile care decurg din alineatul (1) al respectivului articol privind neproliferarea armelor de distrugere în masă urmează să invite cealaltă parte să demareze consultări și, în anumite situații, să ia măsurile corespunzătoare, inclusiv, în cazul în care este necesar, suspendarea parțială sau totală a aplicării Acordului de parteneriat în raport cu partea în cauză.

               (4)

               Ar trebui adoptată o procedură eficace în cazul în care se intenționează luarea de măsuri corespunzătoare în temeiul articolului 96, al articolului 97 sau al articolului 11b alineatele (4), (5) și (6) din Acordul de parteneriat.

               (5)

               Ar trebui aprobat Acordul de modificare a Acordului de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000,

         DECIDE:
   Articolul 1
   Acordul de modificare a Acordului de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, precum și declarațiile făcute de Comunitate, în mod unilateral sau împreună cu alte părți, și atașate la Actul final se aprobă prin prezenta decizie în numele Comunității Europene (3).
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să depună în numele Comunității Europene instrumentul de aprobare în conformitate cu articolul 93 din Acordul de parteneriat.
   Articolul 3
   (1)   În cazul în care, la inițiativa Comisiei sau a unui stat membru, după ce au fost epuizate toate opțiunile posibile de dialog în temeiul articolului 8 din Acordul de parteneriat, Consiliul consideră că un stat ACP nu și-a îndeplinit o obligație privind unul dintre elementele esențiale menționate la articolul 9 din Acordul de parteneriat sau în cazuri grave de corupție, statul ACP în cauză este invitat, dacă nu există o urgență deosebită, să organizeze consultări în conformitate cu articolele 96 și 97 din Acordul de parteneriat.
   În cazul în care, la inițiativa Comisiei sau a unui stat membru, informată în special prin rapoartele întocmite de AIEA, OIAC și de alte instituții multilaterale relevante, Consiliul consideră că un stat ACP nu și-a îndeplinit o obligație care decurge din articolul 11b alineatul (1) din Acordul de parteneriat privind neproliferarea armelor de distrugere în masă, statul ACP în cauză este invitat, dacă nu există o urgență deosebită, să organizeze consultări în conformitate cu articolul 11b alineatele (4), (5) și (6) din Acordul de parteneriat.
   Consiliul hotărăște cu majoritate calificată.
   Comunitatea este reprezentată în cadrul consultărilor de către Președinția Consiliului și de către Comisie.
   (2)   În cazul în care, la expirarea termenelor pentru consultări prevăzute la articolul 11b alineatul (5), la articolul 96 alineatul (2) sau la articolul 97 alineatul (2) din Acordul de parteneriat și în ciuda tuturor eforturilor nu s-a găsit nicio soluție sau imediat în caz de urgență sau de refuz de a organiza consultări, Consiliul poate să decidă, în temeiul articolelor menționate, la propunerea Comisiei și hotărând cu majoritate calificată, să ia măsuri corespunzătoare, inclusiv suspendarea parțială.
   Consiliul hotărăște în unanimitate în cazul unei suspendări totale a aplicării Acordului de parteneriat în raport cu statul ACP în cauză.
   Aceste măsuri rămân în vigoare până la momentul la care Consiliul recurge la procedura aplicabilă, astfel cum se prevede la primul paragraf, pentru a lua o decizie de modificare sau de revocare a măsurilor adoptate anterior sau, după caz, pe termenul menționat în decizie.
   În acest scop, Consiliul procedează la reexaminarea măsurilor menționate anterior în mod regulat și cel puțin o dată la fiecare șase luni.
   Președintele Consiliului notifică măsurile astfel adoptate statului ACP în cauză și Consiliului de Miniștri ACP-CE, înainte de intrarea în vigoare a acestora.
   Decizia Consiliului se publică în Jurnalul Oficial al Uniunii Europene. În cazul în care măsurile se adoptă imediat, se trimite o notificare cu privire la acestea statului ACP și Consiliului de Miniștri ACP-CE în același timp cu o invitație de a organiza consultări.
   (3)   Parlamentul European este informat de îndată și pe deplin cu privire la orice decizie luată în temeiul alineatelor (1) și (2).
   (4)   Dacă Consiliul de Miniștri ACP-CE elaborează modalități suplimentare de consultare, astfel cum se menționează la articolul 3 alineatul (5) din anexa VII la Acordul de parteneriat, poziția care urmează să fie adoptată de Consiliu în cadrul Consiliului de Miniștri ACP-CE se bazează pe o propunere din partea Comisiei.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 28 aprilie 2008.

            Pentru Consiliu

            Președintele

         D. RUPEL

      (1)  Aviz conform dat la 18 ianuarie 2007 (nepublicat încă în Jurnalul Oficial).

      (2)  JO L 317, 15.12.2000, p. 3. Acord modificat ultima dată prin Acordul de modificare a Acordului de parteneriat (OJ L 209, 11.8.2005, p. 27).

      (3)  Textele acordului și actului final au fost deja publicate în JO L 209, 11.8.2005, p. 27.


title: 2013/575/UE: Decizia Parlamentului European din 17 aprilie 2013 privind închiderea conturilor Agenției Europene pentru Controlul Pescuitului pentru exercițiul financiar 2011

text:
               16.11.2013

               RO

               Jurnalul Oficial al Uniunii Europene

               L 308/227

         DECIZIA PARLAMENTULUI EUROPEAN
   din 17 aprilie 2013
   privind închiderea conturilor Agenției Europene pentru Controlul Pescuitului pentru exercițiul financiar 2011
   (2013/575/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Controlul Pescuitului pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene pentru Controlul Pescuitului pentru exercițiul financiar 2011, însoțit de răspunsurile agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul Consiliului (CE) nr. 768/2005 din 26 aprilie 2005 de instituire a Agenției Comunitare pentru Controlul Pescuitului și de modificare a Regulamentului (CEE) nr. 2847/93 de instituire a unui sistem de control aplicabil politicii comune în domeniul pescuitului (4), în special articolul 36,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru pescuit (A7-0109/2013),

               1.

               aprobă închiderea conturilor Agenției Europene pentru Controlul Pescuitului pentru exercițiul financiar 2011;

               2.

               încredințează Președintelui sarcina de a transmite prezenta decizie directorului executiv al Agenției Europene pentru Controlul Pescuitului (denumită anterior Agenția Comunitară pentru Controlul Pescuitului), Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 86.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 128, 21.5.2005, p. 1.

      (5)  JO L 357, 31.12.2002, p. 72.


title: 2010/292/PESC: Decizia EUPOL Afganistan/1/2010 a Comitetului politic și de securitate din 18 mai 2010 privind numirea șefului interimar al Misiunii EUPOL Afganistan

text:
               21.5.2010

               RO

               Jurnalul Oficial al Uniunii Europene

               L 125/52

         DECIZIA EUPOL AFGANISTAN/1/2010 A COMITETULUI POLITIC ȘI DE SECURITATE
   din 18 mai 2010
   privind numirea șefului interimar al Misiunii EUPOL Afganistan
   (2010/292/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2010/279/PESC a Consiliului din 18 mai 2010 privind Misiunea de Poliție a Uniunii Europene în Afganistan (EUPOL Afghanistan) (1), în special articolul 10 alineatul (1),
   întrucât:

               (1)

               În temeiul articolului 10 alineatul (1) din Decizia 2010/279/PESC, Consiliul a autorizat Comitetul politic și de securitate, în conformitate cu articolul 38 din tratat, să adopte deciziile corespunzătoare în scopul controlului politic și a conducerii strategice a misiunii EUPOL Afganistan, inclusiv decizia de numire a unui șef al misiunii.

               (2)

               Înaltul Reprezentant al Uniunii pentru afaceri externe și politica de securitate a propus numirea actualului șef adjunct al misiunii, superintendentul șef Nigel THOMAS, în calitate de șef al misiunii cu titlu interimar, începând cu data de 31 mai 2010 și până la numirea ulterioară a unui nou șef al misiunii,

         ADOPTĂ PREZENTA DECIZIE:
   Articolul 1
   Superintendentul șef Nigel THOMAS este numit șeful misiunii pentru Misiunea de Poliție a Uniunii Europene în Afganistan începând cu data de 31 mai 2010 și până la numirea ulterioară a unui nou șef al misiunii.
   Articolul 2
   Prezenta decizie intră în vigoare la data adoptării.
   Se aplică până la numirea ulterioară a unui nou șef al misiunii.

      Adoptată la Bruxelles, 18 mai 2010.

            Pentru Comitetul politic și de securitate

            Președintele

         C. FERNÁNDEZ-ARIAS

      (1)  JO L 123, 19.5.2010, p. 4.


title: Decizia Consiliului din 14 decembrie 1992 privind încheierea unui protocol de modificare a Convenției europene privind protecția animalelor domestice

text:
               03/Volumul 12

               RO

               Jurnalul Ofícial al Uniunii Europene

               36

         31992D0583

               L 395/21

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 14 decembrie 1992
   privind încheierea unui protocol de modificare a Convenției europene privind protecția animalelor domestice
   (92/583/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 43,
   având în vedere propunerea Comisiei,
   având în vedere avizul Parlamentului European (1),
   având în vedere avizul Comitetului Economic și Social (2),
   întrucât, în Decizia 78/923/CEE (3), Comunitatea a aprobat Convenția Europeană privind protecția animalelor domestice, denumită în continuare „convenție”; întrucât Comunitatea a procedat la depunerea instrumentului de aprobare;
   întrucât, la 15 noiembrie 1991, comitetul de miniștri al Consiliului Europei a aprobat un protocol de modificare a convenției pentru a ține seama de progresele tehnice și științifice realizate în domeniul creșterii vitelor;
   întrucât diferențele care există între legislațiile naționale privind protecția animalelor domestice pot genera anumite neconcordanțe în condițiile de concurență și, prin urmare, pot avea în mod indirect anumite efecte asupra funcționării pieței comune;
   întrucât convenția acoperă domenii care intră în cadrul politicii agricole comune;
   întrucât participarea Comunității contribuie, prin urmare, la atingerea obiectivelor sale;
   întrucât, prin urmare, este necesară aprobarea protocolului de modificare,
   DECIDE:
   Articolul 1
   Protocolul de modificare a Convenției Europene privind protecția animalelor domestice se aprobă în numele Comunității.
   Textul protocolului se anexează la prezenta decizie.
   Articolul 2
   Președintele Consiliului procedează la depunerea instrumentului de aprobare, în conformitate cu articolul 6 alineatul (4) din protocolul de modificare.

      Adoptată la Bruxelles, 14 decembrie 1992.

            Pentru Consiliu

            Președintele

         J. GUMMER

      (1)  JO C 337, 21.12.1992.

      (2)  JO C 332, 16.12.1992, p. 24.

      (3)  JO L 323, 17.11.1978, p. 12.
   PROTOCOL OF AMENDMENT TO THE EUROPEAN CONVENTION FOR THE PROTECTION OF ANIMALS KEPT FOR FARMING PURPOSES
   PROTOCOLE D'AMENDEMENT A LA CONVENTION EUROPEENNE SUR LA PROTECTION DES ANIMAUX DANS LES ELEVAGES


title: 2012/199/UE: Decizia președintelui Comisiei Europene din 29 februarie 2012 privind funcția și termenii de referință ai consilierului-auditor din anumite proceduri comerciale

text:
               19.4.2012

               RO

               Jurnalul Oficial al Uniunii Europene

               L 107/5

         DECIZIA PREȘEDINTELUI COMISIEI EUROPENE
   din 29 februarie 2012
   privind funcția și termenii de referință ai consilierului-auditor din anumite proceduri comerciale
   (2012/199/UE)
   PREȘEDINTELE COMISIEI EUROPENE,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene,
   având în vedere Regulamentul de procedură al Comisiei (1), în special articolul 22,
   întrucât:

               (1)

               Dreptul la o bună administrare constituie un principiu consacrat al legislației Uniunii Europene, care cuprinde drepturile procedurale ale părților interesate implicate în proceduri administrative, al căror rezultat ar putea afecta interesele acestora.

               (2)

               Acest principiu al dreptului Uniunii Europene este prevăzut la articolul 41 din Carta drepturilor fundamentale a Uniunii Europene (2). Drepturile prevăzute la articolul 41 alineatele (1) și (2) din cartă pentru o persoană ale cărei interese sunt afectate de o procedură comercială sunt, de asemenea, menționate în mod explicit sau, deoarece sunt principii generale de drept, ar trebui să se aplice prin Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (3), Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (4), Regulamentul (CE) nr. 260/2009 al Consiliului din 26 februarie 2009 privind regimul comun aplicabil importurilor (5), Regulamentul (CE) nr. 625/2009 al Consiliului din 7 iulie 2009 privind regimul comun aplicabil importurilor din anumite țări terțe (6), Regulamentul (CE) nr. 3286/94 al Consiliului din 22 decembrie 1994 privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (OMC) (7), Regulamentul (CE) nr. 385/96 al Consiliului din 29 ianuarie 1996 privind protecția împotriva practicilor prejudiciabile în materie de prețuri în domeniul construcțiilor navale (8), Regulamentul (CE) nr. 868/2004 al Parlamentului European și al Consiliului din 21 aprilie 2004 privind protecția împotriva subvenționării și practicilor tarifare neloiale ale țărilor nemembre, care cauzează prejudicii operatorilor de transport aerian comunitari prin furnizarea de servicii aeriene similare (9), Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate începând de la 1 ianuarie 2009 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 ale Comisiei (10), Regulamentul (CE) nr. 1515/2001 al Consiliului din 23 iulie 2001 privind măsurile pe care Comunitatea le poate lua ca urmare a unui raport adoptat de Organul de soluționare a litigiilor al OMC privind măsurile antidumping sau antisubvenții (11), și prin Regulamentul (CE) nr. 427/2003 al Consiliului din 3 martie 2003 privind un mecanism de salvgardare tranzitoriu aplicabil importurilor de anumite produse din Republica Populară Chineză și de modificare a Regulamentului (CE) nr. 519/94 privind regimul comun aplicabil importurilor din anumite țări terțe (12).

               (3)

               Începând cu 1 ianuarie 2007, sarcina de a salvgarda exercitarea efectivă a drepturilor procedurale ale părților interesate și de a garanta că procedurile comerciale prevăzute în regulamentele menționate mai sus sunt desfășurate în mod imparțial, echitabil și într-un termen rezonabil a fost încredințată unui funcționar din cadrul direcției generale comerț a Comisiei cu experiență în problemele de protecție comercială, care poartă titlul de „consilier-auditor”.

               (4)

               Pentru a consolida acest rol, precum și transparența și echitatea procedurală în cazul procedurilor pertinente, este necesar, în prezent, să se consolideze această funcție de consilier-auditor în cadrul Comisiei și să se stabilească atribuțiile sale.

               (5)

               Această funcție ar trebui atribuită unei persoane independente, cu experiență în procedurile comerciale. Consilierul-auditor ar trebui să fie numit de Comisie în conformitate cu dispozițiile prevăzute de Statutul funcționarilor Uniunii și Regimul aplicabil celorlalți agenți ai Uniunii.

               (6)

               Pentru a asigura independența consilierului-auditor, acesta va fi atașat, din motive administrative, pe lângă membrul Comisiei cu atribuții în domeniul politicii comerciale.

               (7)

               Principalele atribuții ale consilierului-auditor prevăzute în prezenta decizie sunt: să consilieze comisarul responsabil cu politica comercială și directorul general al DG Comerț; să garanteze drepturile procedurale; să permită accesul la dosar; să ia o decizie cu privire la natura confidențială a unui document; să revizuiască poziția administrației cu privire la prelungirea termenelor limită. Consilierul-auditor ar trebui să încerce să se asigure că, în elaborarea proiectelor de acte legislative sau propuneri ale Comisiei, se ține seama, în mod corespunzător, de toate elementele de fapt pertinente, favorabile sau defavorabile părților interesate.

               (8)

               În vederea îmbunătățirii garanțiilor procedurale pentru exercitarea drepturilor procedurale ale părților interesate, este necesară determinarea tipurilor de audieri și stabilirea normelor pentru organizarea, efectuarea și urmărirea de către consilierul-auditor a audierilor.

               (9)

               Puterea consilierului-auditor de a decide cu privire la probleme legate de accesul la dosar, confidențialitate și termene limită ar trebui să furnizeze părților implicate într-o procedură comercială o garanție procedurală suplimentară fără a aduce atingere constrângerilor de timp din cadrul procedurii.

               (10)

               Rapoartele ar trebui să garanteze că aspectele principale abordate de consilierul-auditor și principalele sale recomandări sunt aduse în atenția factorilor de decizie și, astfel, asigură o garanție suplimentară pentru respectarea drepturilor părților afectate de o procedură comercială. Rapoartele anuale ar trebui, de asemenea, să informeze statele membre ale UE, Parlamentul European și publicul cu privire la activitățile consilierului-auditor.

               (11)

               Atunci când se dezvăluie informații privind persoane fizice, ar trebui să se acorde o atenție specială Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (13).

               (12)

               Prezenta decizie ar trebui să se aplice fără a aduce atingere normelor generale privind acordarea sau refuzul accesului la documentele Comisiei,

         ADOPTĂ PREZENTA DECIZIE:
   Articolul 1
   Consilierul-auditor
   (1)   O funcție specifică denumită consilier-auditor în cadrul procedurilor comerciale este creată în cadrul Comisiei.
   (2)   Sarcina consilierului-auditor este de a salvgarda exercitarea efectivă a drepturilor procedurale ale părților interesate, prevăzute în regulamentele enumerate mai jos (denumite în continuare „regulamentele de bază”) și de a garanta că procedurile comerciale prevăzute în respectivele regulamente sunt desfășurate în mod imparțial, echitabil și într-un termen rezonabil. Regulamentele de bază menționate sunt următoarele:

               (a)

               Regulamentul (CE) nr. 1225/2009, în special articolul 5 alineatele (10) și (11), articolul 6 alineatele (5), (6), (7) și (8), articolul 8 alineatele (3), (4) și (9), articolele 18, 19, 20 și 21;

               (b)

               Regulamentul (CE) nr. 597/2009, în special articolul 10 alineatele (12) și (13), articolul 11 alineatele (5), (6), (7), (8) și (10), articolul 13 alineatele (3), (4) și (9), articolele 28, 29, 30 și 31;

               (c)

               Regulamentul (CE) nr. 260/2009, în special articolele 6 și 9;

               (d)

               Regulamentul (CE) nr. 625/2009, în special articolele 5 și 7;

               (e)

               Regulamentul (CE) nr. 3286/94, în special articolele 8 și 9;

               (f)

               Regulamentul (CE) nr. 385/96, în special articolul 5 alineatele (12) și (13), articolul 6 alineatele (5), (6), (7) și (8), articolele 12, 13 și 14;

               (g)

               Regulamentul (CE) nr. 868/2004, în special articolele 7 și 8;

               (h)

               Regulamentul (CE) nr. 732/2008, în special articolele 18, 19 și 20;

               (i)

               Regulamentul (CE) nr. 1515/2001, în special articolul 1 alineatul (2) și articolul 2 alineatul (2);

               (j)

               Regulamentul (CE) nr. 427/2003, în special articolul 5 alineatul (5), articolul 6 alineatele (4), (5) și (6), articolul 17 alineatele (2) și (3) și articolul 18.

         Articolul 2
   Definiții
   În sensul prezentei decizii, se aplică următoarele definiții:

               (a)

               „procedură comercială” înseamnă orice anchetă sau procedură administrativă efectuată de serviciile Comisiei în temeiul oricăruia dintre regulamentele de bază;

               (b)

               „parte interesată” înseamnă orice persoană ale cărei interese sunt afectate de o procedură comercială, astfel cum este definită în regulamentul de bază aplicabil;

               (c)

               „drepturile părților interesate” înseamnă drepturile procedurale și dreptul fiecărei persoane la un tratament imparțial, echitabil și într-un termen rezonabil în cadrul procedurilor comerciale care privesc cazurile sale.

         Articolul 3
   Numirea – încetarea din funcție și supleanța
   (1)   Consilierul-auditor este numit de Comisie în conformitate cu dispozițiile prevăzute în Statutul funcționarilor Uniunii și Regimul aplicabil celorlalți agenți ai Uniunii Europene.
   (2)   Numirea consilierului-auditor se publică în Jurnalul Oficial al Uniunii Europene. Orice întrerupere, încetare din funcție sau transfer al consilierului-auditor, prin orice procedură, face obiectul unei decizii motivate a Comisiei. Decizia respectivă se publică în Jurnalul Oficial al Uniunii Europene.
   (3)   Consilierul-auditor este atașat, din motive administrative, pe lângă membrul Comisiei responsabil cu politica comercială.
   (4)   Atunci când consilierul-auditor nu este în măsură să își exercite atribuțiile, membrul Comisiei responsabil cu politica comercială, dacă este posibil în urma consultării consilierului-auditor, desemnează un alt funcționar care nu este implicat în investigarea cazului respectiv și care are suficientă experiență în procedurile comerciale pentru a îndeplini obligațiile consilierului-auditor.
   Articolul 4
   Principii de intervenție a consilierului-auditor
   (1)   În exercitarea atribuțiilor sale, consilierul-auditor acționează independent. Consilierul-auditor nu primește instrucțiuni în îndeplinirea sarcinilor sale.
   (2)   În exercitarea atribuțiilor sale, consilierul-auditor ține seama de necesitatea unei aplicării efective a regulamentelor de bază în conformitate cu legislația Uniunii în vigoare și cu principiile stabilite de Curtea de Justiție a Uniunii Europene.
   (3)   În exercitarea funcției sale, consilierul-auditor are acces fără restricții și fără întârzieri nejustificate la orice dosare referitoare la o procedură comercială în orice moment din desfășurarea procedurii.
   (4)   Consilierul-auditor ia decizii, astfel cum se prevede în prezenta decizie și poate face recomandări către serviciile Comisiei responsabile cu ancheta cu privire la orice chestiuni referitoare la drepturile persoanelor interesate care solicită intervenția sa. Consilierul-auditor încearcă să se asigure că, în elaborarea proiectelor de acte legislative sau propuneri ale Comisiei, se ține seama, în mod corespunzător, de toate elementele de fapt pertinente, favorabile sau defavorabile părților interesate.
   (5)   Consilierul-auditor este informat permanent de către directorul responsabil sau delegatul acestuia privind evoluția procedurii în care a intervenit consilierul-auditor până la adoptarea unui act legislativ final de către Comisie sau Consiliu, după caz. Consilierul-auditor este informat de îndată cu privire la orice modificare substanțială a poziției Comisiei în etapa finală a procedurilor comerciale pentru a evalua eventualele efecte asupra drepturilor părților interesate.
   (6)   Consilierul-auditor consiliază membrul Comisiei responsabil cu politica comercială și, după caz, directorul general cu privire la respectarea recomandărilor sale și, dacă este necesar, cu privire la posibilele măsuri corective.
   (7)   Consilierul-auditor este consultat de către directorul responsabil cu modificările sau actualizările politicii privind aspectele procedurale, precum și problemele de fond care au un impact asupra drepturilor părților interesate, astfel cum sunt definite la articolul 2 din prezenta decizie. Consilierul-auditor poate fi consultat cu privire la orice alt aspect care decurge dintr-o procedură comercială.
   (8)   Consilierul-auditor poate prezenta membrului Comisiei responsabil cu politica comercială și directorului general pentru comerț dacă este cazul, observații și recomandări privind orice aspect care decurge dintr-o procedură comercială.
   Articolul 5
   Condiții pentru intervenția consilierului-auditor – termene – informații
   (1)   Consilierul-auditor acționează la cererea părților interesate, a membrului Comisiei responsabil cu politica comercială, a directorului general, a directorului responsabil cu o procedură de comerț sau a delegatului său, ori a directorului altor servicii consultate cu privire la o procedură comercială.
   (2)   Consilierul-auditor poate interveni în orice moment al unei proceduri comerciale, ținând seama, în mod corespunzător, de constrângerile de timp ale unei astfel de proceduri.
   (3)   Consilierul-auditor respectă termenele limită aplicate în procedurile comerciale în conformitate cu regulamentele de bază.
   (4)   Orice act legislativ final sau propunere a Comisiei este însoțit de o notă din partea consilierului-auditor în care se specifică dacă a intervenit în cadrul procedurii în cauză și care a fost natura intervenției sale.
   Articolul 6
   Audieri
   (1)   Consilierul-auditor, la cerere sau în cazurile și pe baza condițiilor prevăzute în regulamentele de bază, poate să organizeze și să coordoneze două tipuri de audieri: audieri între o parte interesată individuală sau un grup de părți interesate cu interese similare și serviciile Comisiei responsabile cu ancheta, precum și audieri ale părților interesate cu interese diferite.
   (2)   O audiere poate viza orice aspect care apare în orice moment a unei proceduri comerciale și ar putea afecta drepturile părților interesate.
   (3)   Persoanele fizice invitate să participe la o audiere, fie se prezintă personal, fie sunt reprezentate de un reprezentant legal. Persoanele juridice invitate să participe la o audiere sunt reprezentate de un reprezentant mandatat în mod corespunzător din cadrul personalului lor permanent.
   (4)   Persoanele fizice sau juridice invitate să participe la o audiere organizată de consilierul-auditor pot fi asistate de un consilier juridic sau de o altă persoană calificată, în afara personalului lor permanent, acceptată de consilierul-auditor.
   (5)   Prezentul articol nu aduce atingere dreptului la o audiere în temeiul regulamentelor de bază.
   Articolul 7
   Audierile unei părți interesate individuale sau a unui grup de părți interesate cu interese similare
   (1)   Consilierul-auditor poate organiza și desfășura o audiere între o parte interesată individuală sau un grup de părți interesate cu interese similare și serviciile Comisiei responsabile cu ancheta și, dacă este necesar, cu alte servicii, în urma unei cereri motivate provenind de la partea interesată sau de la grupul de părți interesate cu interese similare.
   (2)   O audiere a unui grup de părți interesate cu interese similare privind un aspect specific poate fi solicitată de o parte interesată individuală și se desfășoară cu condiția ca cel puțin încă o parte interesată cu interese similare să fie de acord să participe.
   Articolul 8
   Audierile părților interesate cu interese diferite
   (1)   O audiere a părților interesate cu interese diferite poate fi organizată și prezidată de consilierul-auditor pentru a permite prezentarea punctelor de vedere opuse și pentru a se exprima contraargumente. Termenul în care ar trebui să aibă loc o astfel de audiere este specificat în avizul de deschidere a procedurii comerciale.
   (2)   O audiere a părților interesate cu interese diferite poate fi organizată în fiecare procedură de protecție comercială după audierea serviciilor Comisiei responsabile cu ancheta.
   (3)   O audiere a părților interesate cu interese diferite cu privire la o chestiune specifică poate fi, de asemenea, solicitată de o parte interesată individuală și se desfășoară cu condiția ca cel puțin încă o parte interesată individuală cu interese diferite să fie de acord să participe.
   (4)   Serviciile Comisiei responsabile cu ancheta și, dacă este necesar, alte servicii participă la audiere.
   (5)   Reprezentanții competenți ai statelor membre pot lua parte la orice audiere a părților interesate cu interese diferite în calitate de observatori.
   Articolul 9
   Pregătirea audierilor
   (1)   După audierea directorului responsabil sau a delegatului acestuia, consilierul-auditor stabilește data, durata și locul de desfășurare a audierii. În cazul în care se solicită o amânare de către părțile interesate sau de către serviciile Comisiei, consilierul-auditor decide dacă o permite sau nu.
   (2)   Dacă este cazul, consilierul-auditor poate organiza o ședință pregătitoare cu părțile interesate sau cu serviciile Comisiei responsabile cu ancheta și cu alte servicii, cu scopul de a identifica și de a clarifica, în măsura posibilului, orice chestiuni de drept sau de fapt care trebuie abordate în cursul audierii. În acest sens, consilierul-auditor poate solicita din partea participanților la o audiere, toate informațiile necesare pentru a pregăti audierea.
   (3)   Consilierul-auditor întocmește ordinea de zi a fiecărei audieri, care este pusă la dispoziția tuturor participanților înainte de audiere.
   (4)   Consilierul-auditor, în decursul unei perioade de timp rezonabile după termenul de prezentare a observațiilor privind divulgarea și înainte de o audiere a părților, poate să invite participanții să depună întrebări referitoare la informațiile furnizate de alte părți interesate.
   (5)   Dacă este cazul, având în vedere necesitatea de a asigura pregătirea corespunzătoare a audierii părților și, în special, de a clarifica întrebările cu privire la fapte în măsura posibilului, consilierul-auditor, după audierea directorului responsabil sau a delegatului acestuia, poate să furnizeze în avans părților invitate la audiere o listă de întrebări asupra cărora dorește ca părțile să își exprime punctul de vedere.
   (6)   Consilierul-auditor poate, de asemenea, solicita comunicarea prealabilă în scris a conținutului esențial al declarațiilor preconizate ale participanților la orice audiere.
   (7)   Consilierul-auditor poate invita experți externi la audieri. Părțile interesate și serviciile Comisiei pot solicita consilierului-auditor să admită experți externi la audieri. Consilierul-auditor decide cu privire la astfel de cereri. Experților externi invitați la o audiere li se cere să semneze un acord de confidențialitate.
   (8)   Experților externi li se poate cere să furnizeze o analiză relevantă, rapoarte și publicații care sunt incluse în dosar și puse la dispoziția tuturor participanților atunci când este posibil înainte de audiere.
   Articolul 10
   Desfășurarea audierilor
   (1)   Consilierul-auditor are responsabilitate deplină privind desfășurarea audierii. Consilierul-auditor asigură desfășurarea corespunzătoare a audierii pentru a contribui la corectitudinea acesteia și a oricărei decizii ulterioare.
   (2)   Audierile nu sunt publice. Consilierul-auditor decide care persoane ar trebui să fie audiate în numele unei părți interesate și dacă persoanele interesate ar trebui să fie audiate separat sau în prezența altor persoane invitate să asiste la audiere. În cazul din urmă, se ține seama de interesul legitim al părților interesate ca secretele lor de afaceri și alte informații confidențiale să nu fie divulgate.
   (3)   Consilierul-auditor poate permite participanților să prezinte și să răspundă la întrebări în timpul audierii.
   (4)   În cazul în care consilierul-auditor a admis experți externi, acesta se asigură că acești experți au posibilitatea de a-și prezenta opiniile și de a răspunde la întrebările altor participanți la audiere.
   (5)   Dacă este cazul, după o audiere, având în vedere necesitatea garantării dreptului de a fi audiat, după audierea directorului responsabil sau a delegatului său, consilierul-auditor poate permite părților interesate să prezinte observații suplimentare în scris. Consilierul-auditor stabilește un termen până la care pot fi prezentate observațiile. Observațiile în scris primite după această dată nu vor fi luate în considerare.
   Articolul 11
   Acțiunile subsecvente audierilor
   (1)   Consilierul-auditor întocmește o transcriere sau un rezumat pertinent al audierilor:

               (a)

               în cazul organizării audierilor părților interesate cu interese diferite, o transcriere sau un rezumat pertinent sunt puse la dispoziția tuturor participanților la audiere și sunt incluse în dosarul deschis pentru consultare de către părțile interesate;

               (b)

               în cazul organizării audierilor între o parte interesată individuală sau un grup de părți interesate cu interese similare și serviciile Comisiei, o transcriere sau un rezumat pertinent sunt puse la dispoziția tuturor participanților la audiere. Acești participanții pot înainta o cerere motivată privind confidențialitatea anumitor informații conținute în transcriere sau în rezumat. Consilierul-auditor decide cu privire la aceste cereri în urma audierii serviciilor Comisiei responsabile cu ancheta și, dacă este necesar, a altor servicii. Versiunea neconfidențială transcrierii sau a rezumatului audierii va fi inclusă în dosar pentru consultarea de către părțile interesate.

         (2)   Consilierul-auditor poate transmite recomandări către serviciile Comisiei responsabile cu ancheta în conformitate cu articolul 4 alineatul (4) din prezenta decizie. Serviciile Comisiei responsabile cu ancheta informează consilierul-auditor într-un interval de timp rezonabil înainte de adoptarea a unui act juridic final dacă au luat în considerare aceste recomandări și modul în care au făcut-o și furnizează consilierului-auditor o copie a proiectului de act juridic.
   (3)   Consilierul-auditor prezintă rapoarte periodice membrului Comisiei care răspunde de politica comercială, împreună cu o copie către directorul general privind audierile părților individuale sau unui grup de părți interesate cu interese similare, astfel cum se prevede la articolul 18 din prezenta decizie, cu excepția cazului în care cauza respectivă impune o recomandare urgentă către membrul Comisiei responsabil cu politica comercială sau către directorul general.
   (4)   Orice recomandări către serviciile Comisiei responsabile cu ancheta și rapoartele și observațiile către membrul Comisiei responsabil cu politica comercială și directorul general efectuate de către consilierul-auditor se consideră a fi documente interne confidențiale.
   (5)   În cazul în care se organizează o audiere a părților, consilierul-auditor întocmește în scris un raport final privind respectarea drepturilor părților interesate. Acest raport poate fi modificat de consilierul-auditor în funcție de orice modificări aduse proiectului de act legislativ până la momentul unui act legislativ final.
   Articolul 12
   Acces la dosar
   (1)   O parte, care pretinde a fi o parte interesată, poate solicita consilierului-auditor să analizeze orice refuz al serviciilor Comisiei responsabile cu ancheta de a furniza părții respective, într-un termen rezonabil, accesul la dosarul deschis pentru consultare sau la un anumit document care se află în posesia Comisiei. Consilierul-auditor analizează cazul și ia o decizie privind acordarea accesului parțial sau deplin sau refuzarea accesului la dosar sau la documentul solicitat.
   (2)   Consilierul-auditor stabilește termenele în care accesul este furnizat de serviciile Comisiei responsabile cu ancheta.
   Articolul 13
   Confidențialitate
   (1)   Consilierul-auditor trebuie să respecte regulile generale privind confidențialitatea informațiilor prezentate de părțile interesate în cadrul procedurilor administrative în fața Comisiei.
   (2)   Consilierul-auditor poate fi solicitat de o parte interesată sau de serviciile Comisiei responsabile cu ancheta să ia o decizie cu privire la natura confidențială a unui document care se află în posesia serviciilor Comisiei responsabile cu ancheta.
   Articolul 14
   Rezumate neconfidențiale ale informațiilor confidențiale
   (1)   O parte interesată poate solicita consilierului-auditor să revizuiască evaluarea serviciilor Comisiei care răspund de anchetă pentru a determina dacă un rezumat neconfidențial al informațiilor confidențiale transmise în cursul unei anchete este suficient de detaliat pentru a permite o înțelegere rezonabilă a fondului informațiilor transmise cu titlu confidențial.
   (2)   În cazul în care serviciile Comisiei responsabile cu ancheta intenționează să ignore un document sau informații pentru care o parte interesată a refuzat să furnizeze un rezumat neconfidențial pertinent, aceasta din urmă poate solicita consilierului-auditor să decidă în această privință.
   (3)   Consilierul-auditor examinează cererea. În cazul în care acesta consideră că rezumatul neconfidențial nu este suficient de detaliat, consilierul-auditor oferă părții interesate care a furnizat rezumatul posibilitatea de a formula observații și de a-și îmbunătăți rezumatul într-un termen rezonabil.
   (4)   În cazul în care partea interesată, care a prezentat informațiile confidențiale, prezintă un rezumat nesatisfăcător, oferă justificări care nu pot fi acceptate sau nu acționează, consilierul-auditor decide dacă va lua sau nu în considerare informațiile confidențiale pentru care nu a fost furnizat un rezumat neconfidențial pertinent, în conformitate cu dispozițiile relevante din regulamentele de bază.
   Articolul 15
   Accesul la informații confidențiale prin natura lor, care nu pot face obiectul unor rezumate
   La cererea unei părți interesate consilierul-auditor poate examina informațiile confidențiale prin natura lor și care nu pot face obiectul unor rezumate, la care partea respectivă nu are acces, în scopul de a verifica modul în care aceste informații au fost utilizate de serviciile Comisiei responsabile cu ancheta.
   Consilierul-auditor informează partea în cauză care a formulat solicitarea dacă, în opinia sa:

               (a)

               informațiile nedezvăluite părții sunt relevante pentru apărarea respectivei părți; și

               (b)

               dacă este cazul, serviciile de anchetă au transpus în mod corect informațiile în faptele și considerentele pe care și-au bazat concluziile.

         Articolul 16
   Prelungirea termenelor
   (1)   O cerere de prelungire sau amânare a termenelor pentru răspunsul la chestionare, pentru prezentarea informațiilor suplimentare, pentru vizite la fața locului sau pentru observații cu privire la dezvăluirea informațiilor este adresată de o parte interesată în primul rând serviciilor Comisiei responsabile cu ancheta. O astfel de cerere trebuie făcută la timp, înainte de expirarea termenului inițial. În cazul în care o cerere este respinsă sau în cazul în care partea interesată consideră că prelungirea oferită este prea scurtă, aceasta poate prezenta consilierului-auditor, înainte de expirarea termenului inițial, o cerere motivată pentru a reexamina acest aspect. După audierea directorului responsabil sau a delegatului său, consilierul-auditor poate prelungi termenele sau respinge cererea.
   (2)   Serviciile Comisiei nu acționează în chestiunea expusă anterior înainte de decizia consilierului-auditor.
   (3)   Consilierul-auditor decide ținând seama, în mod corespunzător, de circumstanțele specifice cererii în cauză și de constrângerile de timp din cadrul procedurii.
   Articolul 17
   Participarea la reuniunile comitetelor
   Consilierul-auditor poate participa la reuniunile comitetului. Dacă este cazul, consilierul-auditor poate răspunde la întrebările statelor membre în măsura în care aceste întrebări țin de natura intervenției acestuia în cadrul procedurilor.
   Articolul 18
   Rapoartele consilierului-auditor
   (1)   La sfârșitul fiecărui an, consilierul-auditor elaborează un raport anual. Raportul anual cuprinde informații privind cazurile în care a intervenit consilierul-auditor, tipul de decizii și recomandările făcute de acesta și orice alte recomandări pentru îmbunătățirea procedurilor comerciale. Raportul este transmis membrului Comisiei responsabil cu politica comercială. Directorul general pentru comerț și direcțiile implicate primesc o copie a raportului.
   (2)   Rezumatele rapoartelor anuale sunt comunicate statelor membre și Parlamentului European și publicate pe site-ul internet al consilierului-auditor.
   (3)   Consilierul-auditor întocmește rapoarte periodice pentru membrul Comisiei responsabil cu politica comercială, în care rezumă activitățile sale și problemele care au apărut în cursul acestor activități. Raportul prezintă principalele aspecte referitoare la politică, deciziile și recomandările făcute de consilierul-auditor și modul în care aceste recomandări au fost luate în considerare de serviciile Comisiei responsabile cu ancheta. O copie a acestui raport se transmite directorului general pentru comerț.
   (4)   Consilierul-auditor prezintă un raport cu privire la orice audiere a părților interesate cu interese diferite și, în cadrul rolului său consultativ, poate raporta membrului Comisiei responsabil cu politica comercială și directorului general cu privire la orice alt aspect care decurge dintr-o procedură comercială sau care este relevant în alt mod pentru aplicarea efectivă a principiilor de drept ale Uniunii Europene în procedurile comerciale.
   (5)   Raportul final al consilierului-auditor referitor la audierile părților este prezentat membrului Comisiei responsabil cu politica comercială, directorului general pentru comerț și directorului responsabil. Acesta este comunicat reprezentanților competenți ai statelor membre și ai părților interesate.
   Articolul 19
   Dispoziții tranzitorii
   Prezenta decizie se aplică în cazul procedurilor care sunt în curs de desfășurare în momentul intrării sale în vigoare, dar în care nu a fost făcută comunicarea concluziilor finale.
   Etapele procedurale parcurse înainte de intrarea în vigoare a prezentei decizii continuă să fie valabile.
   Articolul 20
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 29 februarie 2012.

            Pentru Comisie

            Președintele

         José Manuel BARROSO

      (1)  JO L 55, 5.3.2010, p. 60.

      (2)  JO C 83, 30.3.2010, p. 391.

      (3)  JO L 343, 22.12.2009, p. 51.

      (4)  JO L 188, 18.7.2009, p. 93.

      (5)  JO L 84, 31.3.2009, p. 1.

      (6)  JO L 185, 17.7.2009, p. 1.

      (7)  JO L 349, 31.12.1994, p. 71.

      (8)  JO L 56, 6.3.1996, p. 21.

      (9)  JO L 162, 30.4.2004, p. 1.

      (10)  JO L 211, 6.8.2008, p. 1.

      (11)  JO L 201, 26.7.2001, p. 10.

      (12)  JO L 65, 8.3.2003, p. 1.

      (13)  JO L 8, 12.1.2001, p. 1.


title: Decizia Consiliului din 16 iunie 2003 privind încheierea unui acord în formă de schimb de scrisori între Comunitatea Europeană și Regatul Norvegiei privind acordarea de preferințe comerciale suplimentare pentru produsele agricole, în temeiul articolului 19 din Acordul privind Spațiul Economic European

text:
Anunţ juridic important

|

32003D0465

Jurnalul Oficial L 156 , 25/06/2003 p. 0048 - 0048 ediţie specială în limba cehă capitol 11 volum 47 p. 129  - 129 ediţie specială în limba estonă capitol 11 volum 47 p. 129  - 129 ediţie specială în limba maghiară capitol 11 volum 47 p. 129  - 129 ediţie specială în limba lituaniană capitol 11 volum 47 p. 129  - 129 LV.ES capitol 11 volum 47 p. 129  - 129 MT.ES capitol 11 volum 47 p. 129  - 129 PL.ES capitol 11 volum 47 p. 129  - 129 SK.ES capitol 11 volum 47 p. 129  - 129 ediţie specială în limba slovenă capitol 11 volum 47 p. 129  - 129

		20030616Decizia Consiliuluidin 16 iunie 2003privind încheierea unui acord în formă de schimb de scrisori între Comunitatea Europeană și Regatul Norvegiei privind acordarea de preferințe comerciale suplimentare pentru produsele agricole, în temeiul articolului 19 din Acordul privind Spațiul Economic European(2003/465/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) prima teză,având în vedere propunerea Comisiei,întrucât:(1) Articolul 19 din Acordul privind Spațiului Economic European (SEE) prevede că părțile contractate se angajează să își continue eforturile pentru a realiza o liberalizare progresivă a schimburilor comerciale cu produse agricole.(2) Regatul Norvegiei și Comunitatea Europeană au purtat negocieri comerciale bilaterale în sectorul agricol în 2002, în temeiul articolului 19 din Acordul privind Spațiul Economic European, care s-au încheiat într-un mod satisfăcător la 18 decembrie 2002.(3) Trebuie să se aprobe acordul respectiv, în formă de schimb de scrisori,DECIDE:Articolul 1Acordul în formă de schimb de scrisori între Comunitatea Europeană și Regatul Norvegiei privind acordarea de preferințe comerciale suplimentare pentru produsele agricole, în temeiul articolului 19 din Acordul privind Spațiul Economic European se aprobă în numele Comunității.Textul acordului se atașează la prezenta decizie.Articolul 2Președintele Consiliului este autorizat să numească persoanele împuternicite să semneze acordul prin care Comunitatea își asumă obligații.Adoptată la Bruxelles, 16 iunie 2003.Pentru ConsiliuPreședinteleG. Papandreou--------------------------------------------------